Νικόλαος Σάρος

Ο Νικόλαος Σάρος ή Σάρρος ήταν Έλληνας ευπατρίδης και λόγιος, τυπογράφος και εκδότης από τα Ιωάννινα.

Βιογραφικά στοιχεία
Έζησε τον 17ο αιώνα. Εγκαταστάθηκε στη Βενετία, όπου έγινε μέλος της εκεί ελληνικής κοινότητας ήδη από το 1657. Εργάστηκε στο τυπογραφείο του Βενετσιάνου Michiel Angelo Barbon και κατόπιν, στις 23 Ιουνίου 1688 δημιούργησε δικό του τυπογραφείο, το οποίο έγινε σπουδαίο και ξακουστό. 

Πέθανε περί το 1697. Το τυπογραφείο του διατηρήθηκε από τους απογόνους του (τα αδέλφια του Λάμπρο, Κωνσταντίνο και Ιωάννη), μέχρι το Φεβρουάριο του 1706 ή 1707, οπότε πουλήθηκε στον Antonio Bortoli, και συνέχισε να λειτουργεί μέχρι το 1778. Ο Αntonio Bortoli μάλιστα είχε αναλάβει να τυπώνει το όνομα του Σάρου και το τυπογραφικό του σήμα στις εκδόσεις του, ωσότου εξοφλήσει το αντίτιμο της αγοράς.

Εκδοτικό του έργο
Στο τυπογραφείο του εκδόθηκαν συνολικά 212 βιβλία, κυρίως λειτουργικά, ανάμεσα στα οποία διακρίνουμε αρκετά σημαντικά έργα, όπως:
 ο «Χρονογράφος» του Ψευδο-Δωροθέου (1691)Το βιβλίο σώζεται σήμερα στη Βιβλιοθήκη της Μονής Παντοκράτορος του Αγίου Όρους. Δείτε και στο site του Υπουργείου Πολιτισμού 
 το «Πεντηκοστάριον» (1704)
 η τετράτομη εγκυκλοπαίδεια του Ιωάννη Πατούσα  (1710)
 οι «Λόγοι Ψυχωφελείς» του Μοναχού Αθανασίου Βαρούχα του Κρητός (1711)Το βιβλίο σώζεται σήμερα στη Βιβλιοθήκη της Μονής Ιβήρων του Αγίου Όρους. Δείτε και στο site του Υπουργείου Πολιτισμού 
 η «Ακολουθία του πατρός Σπυρίδωνος» του Πέτρου Κασιμάτη (1717)
 η «Γραμματική» (1733) και η «Γραμματική του σοφού Αντωνίου Κατήφορου» (1778, δαπάναις του Ιωαννίτη μεγαλεμπόρου Νικολάου Καραϊωάννου
 το «Νέο Γνωμολογικό» (ηθικές αρχές) του Ιωαννίτη κληρικού Παϊσιου Δήμαρου (1773)
 το «Προσκυνητάριο του Αγίου Όρους» του Ιωαννίτη ηγουμένου Χριστοφόρου (1745)
Όμως τα βιβλία που τυπώθηκαν με το όνομά του από το 1680 ως το 1788 ανέρχονται σε τουλάχιστον 315: κι αυτό γιατί υπέγραφε εκδόσεις του ήδη από το 1680  όταν εργαζόταν ως τυπογράφος στο εργαστήρι του Ιταλού Μιχαήλ Βαρβώνιου.Κ.Σπ.Στάϊκος, Η εδραίωση της παραγωγής και της αγοράς του Ελληνικού βιβλίου στον διάσπαρτο Ελληνισμό της δύσης και της ανατολής, στο: Κ.Σπ.Στάϊκος, Τρ.Ε.Σκλαβενίτης (επιμ.), Πεντακόσια χρόνια έντυπης παράδοσης του Νέου Ελληνισμού (1499-1999)-Οδηγός της έκθεσης, εκδ.Βουλή των Ελλήνων, Αθήνα, 2000, σελ.22
Δείτε επίσης
Ιστορία της ελληνικής τυπογραφίας

Παραπομπές

Πηγές



Κατηγορία:Έλληνες εκδότες
Κατηγορία:Έλληνες λόγιοι του 17ου αιώνα
Κατηγορία:Έλληνες τυπογράφοι